NELJANDA KOOSSEISU

MÄÄRUS

Haapsalu,			26. november 2004 nr 48

Taksoveo kord Haapsalu linna
haldusterritooriumil

Juhindudes ühistranspordiseadusest ning majandus- ja kommunikatsiooniministri 26.05.2004 määrusega nr 141 kehtestatud “Sõitjate bussiliiniveo, bussijuhuveo, taksoveo ja pagasiveo üldeeskirjast”, kohaliku omavalitsuse korralduse seaduse § 6 lg 1, lg 3 p 1, § 22 lg 1 p 37, § 23, Haapsalu põhimääruse § 4 lg 1 p 7, § 12 lg 1 p 43, § 62 ja haldusmenetluse seadusest, Haapsalu Linnavolikogu määrab:

1.	Kinnitada “Taksoveo kord Haapsalu linna haldusterritooriumil” (lisatud).

2.	Tunnistada kehtetuks Haapsalu Linnavolikogu 22.02.2002 määrusega nr 30 “Taksovedude korraldamine Haapsalu linnas” kinnitatud “Taksoveoloa ja sõidukikaardi väljaandmise kord” ja 27.09.2002 määrusega nr 47 “”Taksovedude korraldamine Haapsalu linnas” kinnitatud “Taksoveoloa ja sõidukikaardi väljaandmise kord” muutmine”.

3.	Määrus jõustub kolmandal päeval peale avalikustamist Haapsalu Linnavolikogu Kantseleis.

4.	Haapsalu Linnavolikogu Kantseleil avaldada määrus elektroonilises Riigi Teatajas.

5.	Käesoleva määruse peale võib esitada halduskaebuse Tallinna Halduskohtule halduskohtumenetluse seadustikus sätestatud korras 30 päeva jooksul määruse teatavaks-tegemisest.

Andres Ammas
Volikogu esimees

Lisa
Haapsalu Linnavolikogu
26.11.2004 määrusele nr 48

TAKSOVEO KORD
HAAPSALU LINNA HALDUSTERRITOORIUMIL

1. ÜLDSÄTTED

1.1.	Käesoleva korraga määratakse taksoveoloa ja taksole sõidukikaardi väljaandmise kord Haapsalu linna haldusterritooriumil.

1.2.	Taksoveoluba on vedajale Haapsalu Linnavalitsuse poolt välja antud tegevusluba, mis tõendab vedaja õigust korraldada Haapsalu linna haldusterritooriumil taksovedu.

1.3.	Sõidukikaart on taksoveoloa alusel vedajale väljastatud dokument, mis tõendab vedaja õigust kasutada sõidukikaardile kantud sõidukit nimetatud taksoveoloaga lubatud taksoveol.

1.4.	Taksojuhi teenindajakaart on taksojuhi kohta sõitjale informatsiooni andev dokument.

1.5.	Vedaja on taksoteenuse osutamiseks taksoveoluba omav äriseadustikus nimetatud ja äriregistrisse kantud ettevõtja või seaduse alusel teise registrisse kantud juriidiline isik.

1.6.	Taksoveoloa ja sõidukikaardi väljastab vedajale Haapsalu linna haldusterritooriumil Haapsalu Linnavalitsus.

1.7.	Vedaja võib taksoveol kasutada ainult sõidukit, mis on valmistaja poolt ette nähtud sõitjate veoks ja vastab sõidukite tehnojärelvalve eeskirja nõuetele ning millele on taksoveoloa alusel väljastatud sõidukikaart.

1.8.	Taksona kasutataval sõidukil peab olema taadeldud ja taksoga kohandatud taksomeeter, mis on varustatud printeriga, sõiduki katusel sisevalgustusega plafoon, mille esiküljel on sõna “Takso”. Alates 01.01.2005 peab sõiduki välisküljel olema vedaja nimi või teenindusmärk.

2. TAKSOVEOLUBA

2.1.	Taksoveoluba antakse vedajale, kes vastab alljärgnevatele nõuetele:
2.1.1.	taksoveoloa taotlejal või loa omanikul peab olema hea majandusseisund ühistranspordiseaduse § 36 mõttes;
2.1.2.	taksoveoloa omaniku registreeritud tegevusala peab olema ühistransporditeenuse osutamine või seda hõlmav muu tegevus transpordi valdkonnas;
2.1.3.	taksoveoloa taotlejal või selle omanikul peab olema hea maine vastavalt ühistranspordiseaduse §-le 37.

2.2.	Taksoveoloa taotleja esitab taksoveoloa andjale järgmised dokumendid:
2.2.1.	avalduse;
2.2.2.	asutatava äriühingu korral asutamislepingu notariaalselt tõestatud ärakirja;
2.2.3.	põhikirja või ühingulepingu (välja arvatud äriregistrisse kantud ettevõtja puhul);
2.2.4.	rahalist seisu iseloomustavad dokumendid;
2.2.5.	vedude eest vastutava isiku määramist kinnitava dokumendi;
2.2.6.	vedude eest vastutava isiku ametialast pädevust kinnitava dokumendi vastavalt ühistranspordiseaduse §-le 38.

2.3.	Enne avalduse esitamist peab taksoveoloa taotleja tasuma riigilõivu.

2.4.	Taksoveoluba antakse esmakordselt kaheks aastaks ja järgmistel kordadel viieks aastaks, kui loa taotleja ei soovi seda lühemaks ajaks.

2.5.	Taksoveoloa andja annab taksoveoloa või teatab taksoveoloa taotlejale taksoveoloa andmisest keeldumisest 30 kalendripäeva jooksul käesoleva korra punktis 2.2 nimetatud dokumentide saamise päevast arvates.

2.6.	Taksoveoloale märgitakse vedaja nimi, registreeritud asukoht ja registrikood, loa andja nimetus, loa number, loa andmise kuupäev, loa kehtivuse aeg ning vedaja põhiline teeninduspiirkond, s.o Haapsalu linna haldusterritoorium, taksoveoloa andja allkiri ja pitsati jäljend.

2.7.	Haapsalu Linnavalitsus keeldub taksoveoloa andmisest, kui:
2.7.1.	taksoveoloa taotleja on maksuvõlglane, kui talle on välja kuulutatud pankrot või kui ettevõtja eelmise taksoveoloa kehtetuks tunnistamise põhjus on õigusnormide rikkumine, millest ei ole möödunud kahte aastat;
2.7.2.	taksoveoloa taotlejat on seoses varasema majandustegevusega üle kahe korra karistatud kuriteo või väärteo eest või käesolevas korras ettenähtud taksoveoloata või sõidukikaardita veo korraldamise eest ning karistuse ärakandmisest ei ole möödunud kahte aastat;
2.7.3.	taksoveoloa taotlemiseks on esitatud tegelikkusele mittevastavaid andmeid.

3. SÕIDUKIKAART TAKSOVEOKS

3.1.	Sõidukikaardi taotleja esitab Haapsalu Linnavalitsusele järgmised dokumendid:
3.1.1.	avalduse;
3.1.2.	taksoveoloa;
3.1.3.	sõiduki registreerimistunnistuse;
3.1.4.	taksomeetri kohandamise tunnistuse;
3.1.5.	sõiduki kasutuslepingu, kui taotleja ei ole sõiduki omanik.

3.2.	Sõidukikaart kehtib üksnes taksoveoloa kehtivuse ajal. Taksona kasutatava sõiduki rentimise korral ei kehti sõidukikaart kauem kui rendilepingu tähtaja lõpuni.

3.3.	Sõidukikaardile märgitakse vedaja nimi, registreeritud asukoht ja registrikood, taksveoloa number, sõiduki mark, mudel, registreerimismärk ja istekohtade arv, sõiduki omaniku nimi, sõidukikaardi andja nimetus ning kaardi andmise kuupäev ja kehtimise aeg, samuti vedaja põhiline teeninduspiirkond, sõidukikaardi andja allkiri ja pitsati jäljend.

3.4.	Enne avalduse esitamist peab sõidukikaardi taotleja tasuma riigilõivu.
3.5.	Sõidukikaardi väljaandja annab sõidukikaardi või teatab sõidukikaardi taotlejale sõidukikaardi andmisest keeldumisest 15 kalendripäeva jooksul pärast käesoleva korra punktis 3.1 nimetatud dokumentide saamist.

4. TAKSOJUHI TEENINDAJAKAARDI VÄLJAANDMINE

4.1	Taksojuhi teenindajakaardi saajaks on isik, kes on taksoveoloa omanik.

4.2.	Taksojuhi teenindajakaardi taotleja esitab Haapsalu Linnavalitsusele järgmised dokumendid:
4.2.1.	taksoveoloa;
4.2.2.	isikut tõendava dokumendi;
4.2.3.	taksojuhi foto (passipilt 4x5 cm);
4.2.4.	isikute puhul, kes töötavad taksoveoloa omaniku juures töölepingu alusel, esitab tööandja taotluse teenindajakaardi saamiseks.

4.3.	Taksojuhi teenindajakaardi andja kontrollib taotleja poolt esitatud andmete õigsust ning väljastab taotlejale teenindajakaardi 15 kalendripäeva jooksul pärast punktis 4.2 nimetatud dokumentide esitamist.

4.4.	Teenindajakaart on taksojuhi pildiga dokument, millele märgitakse number, taksojuhi ees- ja perekonnanimi, taksoveoloa omaniku nimi ja registrikood, takso põhiline teeninduspiirkond, teenindajakaardi andja allkiri ja pitsati jäljend.

5. TAKSOTEENUSTE TARIIFID JA TAKSOTEENUSE EEST TASUMINE

5.1.	Taksoveo sõidukilomeetri ja sõidutunni tariifid ning muude teenuste hinnad (edaspidi tariifid) kehtestab vedaja.

5.2.	Taksoteenuste tariifide kehtestamisel ning rakendamisel peab vedaja järgima järgmisi nõudeid:
5.2.1	kõik vedaja kehtestatud tariifid peavad olema programmeeritud taksole paigaldatud taksomeetrisse, mis on mõõteseaduse nõuete kohaselt saanud tüübikinnituse ja taadeldud, mootorsõidukiga adapteeritud ning varustatud sellele taksomeetrile sobiva printeriga. Kõik taksomeetrisse sisestatud taksoteenuse tariifid peavad olema kantud ka taksomeetri kohandamise tunnistusele;
5.2.2	taksojuht peab andma sõitjale taksomeetri printeril trükitud kviitungi, millele on märgitud vedaja nimi ja registrikood, sõiduki registreerimismärk, teenuse osutamise kuupäev ning alguse ja lõpu kellaaeg, tariifid, osutatud teenuse maht ja maksumus kõigi kasutatud tariifide lõikes ning üldmaksumus.

5.3.	Taksosõidu eest tasub sõitja taksomeetri näidu järgi vastavalt kehtestatud tariifidele.

5.4.	Rikkis taksomeetri ja printeri puhul on sõitjal õigus arve maksmisest keelduda.

5.5.	Pagasi eest sõitja eraldi tasuma ei pea.

5.6.	Sõitjal on keelatud jätta arve tasumata takso kasutamise eest vastavalt taksomeetri näidule või takso tellimise tasu vastavalt taksomeetri näidule.

5.7.	Taksojuhil on õigus sõidul väljapoole linna piiri nõuda sõitjalt osalist või täielikku ettemaksu, arvestades oletatavat sõidu pikkust. Ettemaksu kohta peab taksojuht andma sõitjale vormikohase kviitungi. Tasaarvlemine takso kasutamise eest toimub sõidu lõpul.

5.8.	Ettetellitud takso kasutamise eest tasub sõitja ettetellimistasu. Ettetellitud takso kasutamisest loobumisel peab sõitja tasuma ettetellimistasu ja arve vastavalt taksomeetri näidule, v.a kui takso ei vasta tellimisel esitatud nõuetele.

6. TAKSOVEOLOA JA SÕIDUKIKAARDI KEHTIVUSE PEATAMINE NING NENDE KEHTETUKS TUNNISTAMINE

6.1.	Haapsalu Linnavalitsus võib taksoveoloa omanikule teha puuduste kõrvaldamiseks ettekirjutuse või ta võib taksoveoloa või taksoveoloa alusel antud sõidukikaardi kehtivuse kindlaksmääratud ajaks peatada või need tunnistada kehtetuks, kui:
6.1.1.	taksoveoloa omanik ei vasta enam ühistranspordiseaduse §-s 35 või käesoleva korra punktis 2.1 sätestatud nõuetele;
6.1.2.	taksoveoloa omaniku tegevuses ilmnevad käesoleva korra punkti 2.7 nimetatud asjaolud.

6.2.	Haapsalu Linnavalitsus võib taksoveoloa tunnistada kehtetuks, kui taksoveoloa omanikule on peale taksoveoloa saamist määratud karistus:
6.2.1.	taksoveo eeskirja rikkumise eest;
6.2.2.	sõiduki juhtimise eest joobeseisundis;
6.2.3.	inimohvritega või kehavigastustega lõppenud liiklusõnnetuse põhjustamise eest;
6.2.4.	muude liiklemise või teenindamisega seotud rikkumiste eest vähemalt 2 korral jooksva aasta jooksul.

6.3.	Haapsalu Linnavalitsus võib sõidukikaardi tunnistada kehtetuks või seda mitte uuendada, kui:
6.3.1.	taksoveoks kasutatav sõiduk ei vasta punktides 1.7 ja 1.8 taksole esitavatele nõuetele;
6.3.2.	taksomeeter ei vasta taksomeetrile kehtestatud nõuetele või taksomeetrisse sisestatud tariifid ei vasta hinnakirjas eksponeerituile.

6.4.	Haapsalu Linnavalitsus võib taksoveoloa tunnistada kehtetuks ka  taksoveoloa omaniku enda taotlusel.

6.5.	Kui taksoveoloa või sõidukikaardi tähtaeg on lõppenud või kui nende kehtivus on peatatud või kui taksoveoluba või sõidukikaart on tunnistatud kehtetuks, tuleb taksoveoluba ja/või sõidukikaart Haapsalu Linnavalitsusele viie tööpäeva jooksul tagastada.

6.6.	Kui kontrolli tulemusel selgub, et vedaja ei vasta hea majandusseisundi nõudele, kuid tema tegevuse majandusnäitajad tõendavad, et ta on edaspidi suuteline hea majandusseisundi nõuet täitma, võib taksoveoloa andja taksoveoloa kehtivust mitte peatada ja lubada korraldada taksovedu, kuid mitte kauem kui üks aasta.

7. DOKUMENTIDE ESITAMISE JA TAKSOJUHI TEENINDAJAKAARDI KANDMISE KOHUSTUS

7.1.	Taksoveoloa omanik on kohustatud tagama, et taksojuht esitab politseiametnikule või muule kontrollimisõigusega ametiisikule kontrollimiseks sõidukikaardi. Kui taksojuht ja taksoveoloa omanik on eri isikud, on taksojuht kohustatud esitama töölepingu või tööandja kinnitatud väljavõtte sellest. Töölepingu väljavõttesse märgitakse tööandja ja töötaja nimi, lepingu sõlmimise kuupäev ning lepingu kehtimise aeg.

7.2.	Taksoveoloa omanik on kohustatud tagama, et taksol on taksoteenuse osutamisel nähtaval kohal taksojuhi teenindajakaart.